
Sírrablási módok vizsgálata három kiskundorozsmai avar temetőben

A Maty-ér nyugati partján feltárt daruhalmi temető 93 síros közössége a 7. század végén felhagyta rövid ideig használt temetőjét, és az ér keleti partján nyitotta meg az új temetkezési helyét, melyet a 7–8. század fordulójától a 8–9. század fordulójáig, legkésőbb a 9. század első harmadáig folyamatosan használt. A 298 sírt kerítő keleti temetőároktól 60 méterre feltárt Kettőshatár út II. temetőjének 43 sírja pedig már egy új, az eddigi közösségektől teljesen eltérő kis csoport tagjait rejtette.
A három egymás melletti temető használatában vannak időbeli átfedések, és egyre biztosabb az is, hogy a Daruhalom és a Kettőshatár út I. temető közössége azonos volt. Noha a Kettőshatár út I. és II. temető közössége jórészt egy időre tehető, mégis a köztük meglévő különbségek alapján egy származás alapú társadalmi alá-fölé rendeltség állapítható meg köztük.
A 3 temető egyidejű feldolgozása és elemzése számos összehasonlításra és elmélyült elemzésre ad lehetőséget, melyek segítségével eddig nem ismert folyamatok és kapcsolati rendszerek is felfedezhetővé válnak.
Jelen munkámban a három temetőben megfigyelt sírrablási szokások kerülnek bemutatásra és elemzésre. Ismertetem a rabolt és rabolatlan sírok arányait, illetve ezek különböző statisztikáit. Továbbá elemzem a megfigyelt rablási módokat és technikákat, és a csontok elhelyezkedését. A sírokban maradt leletek alapján pedig kísérletet teszek annak meghatározására, hogy milyen tárgyakat vihettek el a sírrablók. Végül foglalkozom azzal a kérdéssel is, hogy kik és mikor hajtották végre a temetkezések kirablását, ami már a bolygatott sírok temetőn belüli elhelyezkedését és időrendjét is érinti.
Daruhalom, illetve a Kettőshatár I. lelőhelyen előkerült temetők kiraboltsága arányaiban hasonló (93 sírból 17 és 298 sírból 58, azaz 18,3% és 19,4%). A Kettőshatár II. lelőhelyen feltárt temető rabolt sírjainak aránya nagyságrendekkel eltér a másik két temetőtől. A 43 sír mindegyike korabeli rablás áldozatául esett, azaz a temető 100 %-a tekinthető raboltnak. Ez a szám, illetve a sírok módszeres kirablása, majd gyors visszatemetése arra utal, hogy a 43 síros közösség rangban és gazdagságban magasan kiemelkedett nemcsak a környék, de a közép-alföldi avar közösségek közül is. A kis közösség azzal is kitűnik más avar temetők közül, hogy az eltemetett egyének között az egész Kárpát-medencében itt a legmagasabb a mongolidok aránya.



